Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jop
Cjapitul 4
DISCUSSION fra jop e i trê amÎs
PRIN GÎR DI DISCORS
Prin discors di Elifaz
Perissino forsit i nocenz?
4 1 Alore Elifaz il temanit al cjapà la peraule e al disè:
2 “Olsarìno a dîti une peraule? Tu sês cussì disperât!
Ma cui podaressial stratignî il discors?
3 Ve’, tu tu ur insegnavis a tancj di lôr,
e tu ur davis vigurie a lis mans flapidis.
4 Lis tôs peraulis a tignivin sù chei ch’a clopavin
e a rinfuartivin i genôi che si pleavin.
5 Ma cumò che ti capite a ti, tu sês avilît;
cumò che il colp ti brinche te, tu pierdis il cjâf.
6 La tô religjon no jerie forsit la tô fiducie
e la tô condote oneste la tô sperance?
7 Ten aments, alore: cuant mai àjal socombût un nocent
e cuant sono stâts fruçâts i galantoms?
8 Par chel ch’o ài viodût jo, chel ch’al coltive tristerie
e al semene miserie, lis racuei.
9 Cun tune soflade di Diu a perissin,
a son svinidrîts cul flât de sô rabie.
10 La rugnade dal leon e i berlis dal leopart
e i dincjdal leonut a son parâts in nuie.
11 Il leon al mûr no cjatant ce mangjâ
e i fîs de leonesse a scuegnin dispierdisi.
Coruzion dai mortâi
12 Mi è stade dite di scuindon une peraule
e la mê orele e à sintût come a cisicâ,
13 fra lis fantasimis des visions de gnot,
cuant che la flaperie e plombe sui oms.
14 Mi à gafât un terôr e un spavent
che mi à fat trimâ ducj i miei vues.
15 Un ajar mi à passât su la muse,
e mi à fat dreçâ i pêi par dut il cuarp.
16 Al jere li, in pîs, un che no viodevi la muse,
dome une figure mi à comparide denant dai miei vôi;
po o ài sintude une vôs ch’e cisicave:
17 “Puedial mai l’om jessi just denant di Diu,
o jessi mont un mortâl denant dal so creadôr?
18 Ve’, lui no si fide nancje dai siei fameis
e ancje tai siei agnui al cjate pecjis;
19 tant miôr in chei ch’a vìvin in cjasis di paltan,
ch’e àn la fonde pojade sul pulvin
e a son roseâts dal carûl.
20 Di buinore a soresere a son ridusûts in pulvin,
cence che nissun no si inacuargi a perissin par simpri.
21 No sono forsit za crevadis lis cuardis de lôr tende
e a muerin cence nancje savê cemût?”.
Notis:
- 4,1 - Elifaz al fevele come la int: ben si fâs e ben si cjate, mâl si fâs e mâl si cjate. Parcè che cun Diu no si le fâs francje: se nol è vuè, al è doman. E se un nol à furtune, al scuen vê fat alc. Un mût di resonâ razionalistic, astrat, crût e in cualchi maniere disuman.
- 4,12 - Par dâi fuarce al so discors, al dîs di vê sintude come une vôs vie pe gnot, une sorte di avîs. Pai ebreus, dutis lis peraulis e lis visions di vie pe gnot a jerin comunicazions dal volê di Diu.
- 4,19 - Al fevele dal om, che Diu al à fat cul paltan (Gjen 3,19) e ch’al à la tignince dal paltan.
- 4,21 - Il cuarp lu paragone a une tende e il spirt a lis cuardis ch’a tegnin unide la tende. Tirant vie il spirt, l’om al va in sfas.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn